Source: http://www.slovakradio.sk/aktualne/Z-domova?i=44317&p=1
Timestamp: 2013-05-25 22:27:55+00:00

Document:
Z domova, Slovenský rozhlas
20.8.2012 18:00 pridal: SITA
ZVOLENSKÝ: Posun Sedembolestnej na nedeľu neumožňuje
Vatikánska zmluva Presun sviatku Sedembolestnej Panny Márie na nedeľu v prípade, že by pripadol na pracovný deň, by bol v rozpore s Vatikánskou zmluvou, povedal agentúre SITA metropolita Bratislavskej arcidiecézy a predseda Konferencie biskupov Slovenska (KBS) Stanislav Zvolenský. ”Momentálne znenie základnej zmluvy je také, že tento posun neumožňuje,” zdôraznil Zvolenský. Zámer vlády presunúť na nedeľu sviatok Sedembolestnej Panny Márie, ktorý sa slávi 15. septembra, sa nepozdáva ani americkému kardinálovi a vysokému vatikánskemu hodnostárovi Raymondovi Leovi Burkemu, ktorý je na návšteve Slovenska. Vláda chce k rušeniu niektorých sviatkov pristúpiť v rámci hľadania zdrojov na konsolidáciu verejných financií. ”Pre nás je predovšetkým problém základná zmluva, lebo znenie Základnej zmluvy medzi SR a Svätou stolicou ako veľmi vážny zmluvný záväzok týchto dvoch strán podľa našich poznatkov nateraz neumožňuje nájsť to technické riešenie, ktoré vláda navrhuje,” tvrdí Zvolenský. KBS podľa jeho slov trvá na tom, aby sviatok Sedembolestnej zostal dňom pracovného pokoja.
SOCIÁLNE: Dohodári nebudú mať nárok na dovolenku
Dohodári nebudú mať nárok na dovolenku. Zvyšovať sa nebude ani mzda za nadčasovú prácu a otvorená ostáva aj otázka definície závislej práce. Taký je výsledok rokovania Hospodárskej a sociálnej rady, ktoré sa konalo dnes. ”Absolútna zhoda pri Zákonníku práce vzhľadom na rozdielne stanoviská sociálnych partnerov ani nie je možná, ale predsa si myslím si, že sme dospeli k záverom, ktoré minimálne nemajú záujem vyhrotiť vzťah z hľadiska sociálneho dialógu jednotlivých partnerov, čo pokladám za veľmi dôležité,“ povedal po rokovaní Hospodárskej a sociálnej rady minister práce sociálnych vecí a rodiny Ján Richter. Jediným bodom, na ktorom sa podarilo sociálnym partnerom dnes dohodnúť je ustanovenie týkajúce sa dohodárov. “Po vzájomnej dohode dospela Hospodárska a sociálna rada k tomu, že z hľadiska pracovnoprávnej ochrany nebudú mať dohodári nárok na dovolenku. Súvisí to hlavne s tým, že nie je možné túto otázku riešiť pri viacerých dohodách v súčasnom období. Bolo by to právne nevykonateľné,“ povedal Richter.
ÚTOK: Pitva potvrdila, že ženu skutočne na smrť dohrýzlo zviera
Žena, ktorú podľa výpovede jej druha v piatok na laze pri obci Sucháň v okrese Veľký Krtíš na smrť dohrýzol pitbul, skutočne zomrela v dôsledku pohryzení zvieraťom. Informoval o tom na mimoriadnej tlačovej besede, na základe predbežných výsledkov pitvy, zástupca banskobystrického krajského policajného riaditeľa Štefan Šurka. Podľa neho bezprostrednou príčinou smrti ženy bol úrazový krvácavý šok pri mnohonásobných hryzných poraneniach spôsobených chrupom zvieraťa. Pes na vzpriamenú ženu pravdepodobne zaútočil spredu, a keď spadla, hrýzol ju po celom tele. Časť jej poranení svedčí o tom, že sa bránila. Polícia prípad vyšetruje ako trestný čin usmrtenia, obvinený zatiaľ nie je nikto.
V. KRTÍŠ: Psy, z ktorých jeden na smrť dohrýzol ženu, neboli týrané
V súvislosti so smrteľným útokom pitbula, ktorý sa stal v piatok na laze pri obci Sucháň v okrese Veľký Krtíš, obec uvažuje o novelizácii svojho všeobecne záväzného nariadenia o držaní a chove psov. Pre agentúru SITA to uviedla starostka Anna Triznová s tým, že pri príprave novely nariadenia chce spolupracovať so štátnou veterinárnou správou, ktorá by podľa nej mala posielať usmernenia všetkým samosprávam. Podľa starostky však majiteľ, ktorý na laze choval 20 pitbulov, nepochybil. „Bol sa tam pozrieť riaditeľ veterinárnej správy z Veľkého Krtíša a nemal výhrady. Psy neboli týrané, boli priviazané na dostatočne dlhých reťaziach, rozmiestnené okolo celej nehnuteľnosti, mali dostatok vody, búdy, zabezpečený aj tieň. Jedinou výhradou bolo, že pozemok nie je oplotený,“ povedala Triznová. Majiteľovi, ktorý bol v čase nešťastia v zahraničí, sa o psy starali dvaja ľudia - muž s družkou. V čase, keď muž išiel do dediny na nákup, vzala jeho družka do lesa na prechádzku psa menom Diabol. Družku muž napokon našiel mŕtvu a dohryzenú v neďalekom lese.
MPRV: Zákon o držaní bojových psov chce ministerstvo sprísniť
Ministerstvo pôdohospodárstva a rozvoja vidieka plánuje už túto jeseň sprísniť zákon o držaní bojových plemien psov. Informovala o tom hovorkyňa ministerstva Magda Tóth Želeňáková. Povinnosťou by malo byť schválenie chovu takýchto zvierat. Chovateľ bude musieť zabezpečiť, aby nemohli uniknúť a aby boli pod neustálym dozorom. Bude musieť byť odborne spôsobilý a zvieratá budú pod veterinárnou kontrolou. Ako napísala Želeňáková, ”toto je len počiatočná myšlienka, zákon bude oveľa prísnejší, aby sa podobné útoky bojových plemien psov, a to nielen s následkom smrti, už v budúcnosti neopakovali.” Informácia nadväzuje na útok troch psov, ktoré v stredu 15. augusta dohrýzli v Dunajskej Lužnej neďaleko Bratislavy 39-ročného muža. V piatok popoludní pitbul pri obci Sucháň na smrť dohrýzol 45-ročnú ženu.
JÁNOŠ: Za napadnutie psom dva roky basy
Odňatie slobody do dvoch rokov navrhuje pre majiteľov nezabezpečených psov, ktorí napadnú človeka a spôsobia mu ublíženie na zdraví, poslanec za Smer-SD Vladimír Jánoš. Po dvoch minulotýždňových útokoch psov, ktoré si vyžiadali jeden ľudský život a ťažké zranenia v druhom prípade, poslanec za Smer-SD predloží na septembrovú schôdzu parlamentu novelu Trestného zákona. „Napadnutie človeka psom s ublížením na zdraví sa už nebude posudzovať ako priestupok, ale ako trestný čin s vrchnou sadzbou dva roky. Vidím tam podobnosť s držiteľmi zbraní. Domnievam sa, že aj pes sa môže v istom zmysle chápať ako živá zbraň,“ uviedol pre agentúru SITA Jánoš.
ŠKOLSTVO: Na Univerzite Komenského bude študovať takmer 7 800 prvákov
V akademickom roku 2012/ 2013 bude na Univerzite Komenského v Bratislave študovať 7 790 prvákov v dennej i externej forme. Informovala o tom Andrea Kučerová z univerzitného Oddelenia vzťahov s verejnosťou. Zo všetkých 13 fakúlt nastúpi najviac prijatých uchádzačov na Prírodovedeckú fakultu. Prírodné vedy začne študovať 1 579 z nich. Na druhom mieste v počte prijatých stojí Filozofická fakulta, kde štúdium začne 1 336 ľudí. Nasledujú Pedagogická fakulta s 1 102 prvákmi, Fakulta matematiky, fyziky a informatiky - 784 prvákov, Právnická fakulta UK, kam nastúpi 568 prvákov a napokon Fakulta manažmentu - 525 prijatých prvákov. K celkovému počtu prijatých prvákov sa pridá ešte 2 164 študentov na magisterskom stupni štúdia. Prihlášku do prvého ročníka si podalo 19 344 záujemcov.
LUNÍK IX: Fízik žiada dohľad nad zdravím košických Rómov
Predseda Parlamentu Rómov SR Ladislav Fízik žiada dohliadať na zdravotnú situáciu na košickom sídlisku Luník IX. Informoval o tom dnes vo výzve, ktorú adresoval hlavnému hygienikovi SR Ivanovi Rovnému. Fízik uvádza, že na Luníku už 20 dní dostáva šesťtisíc ľudí pitnú vodu v prepočte jeden a pol litra na deň a na osobu. Podľa neho mal hygienik už pri prvotných správach o tomto stave vykonať opatrenia. Hygienika žiada o dohľad najmä pre predpovede počasia, ktoré oznamujú v tomto týždni extrémne teploty. Fízik uvádza, že ”ide najmä o deti, ktoré vyhľadávajú vodu stojatú a pijú vodu z potoka, ktorý je kontaminovaný.” Ak tento stav pretrvá, Fízik predpokladá epidemiologické a zdravotné problémy, ktorých riešenie bude finančne a zdravotne náročnejšie ako ich predchádzanie. Zástupkyňa hygienika Iveta Trusková pre agentúru SITA uviedla, že Úrad verejného zdravotníctva Fízikovu žiadosť postúpil na regionálny úrad, pod ktorý sídlisko Luník IX patrí. Odstávka rozvodov pitnej vody trvá na Luníku IX od 1. augusta.
CSATÁRY: V roku 1945 odsúdili Csatáryho v Pécsi na 20 rokov
Údajný nacistický zločinec László Csatáry bol v roku 1945 v Maďarsku odsúdený na 20 rokov väzenia, z krajiny však ešte počas procesu ušiel do Kanady a trest si neodpykal. Maďarský portál hvg.hu to napísal s odvolaním sa na košického historika Zoltána Balassu, ktorý tieto informácie získal z archívnych dokumentov. Balassa portálu povedal, že Csatáryho zatkli hneď po skončení druhej svetovej vojny v meste Veszprém a súdili ho v meste Pécs. Ak sa táto informácia potvrdí, mohla by slúžiť ako dôkaz proti teraz už 97-ročnému Csatárymu, ktorého chce Slovensko súdiť za vojnové zločiny.
CSATÁRY: O nové informácie o odsúdení zločinca sa zaujímajú v Maďarsku
Informáciu o tom, že nedávno zadržaný vojnový zločinec László Csatáry bol v minulosti odsúdený nielen československým súdom na trest smrti, ale aj maďarským súdom na 20 rokov väzenia, budú preverovať v Maďarsku. Postará sa o to známy maďarský právnik Ádám Gellért, ktorý sa špecializuje na medzinárodné právo a zaoberá sa problematikou súdneho postihu exponentov a zločincov totalitných režimov. Na možnosť, že Csatáry bol v Maďarsku zadržaný a odsúdený, upozornil košický historik Zoltán Balassa.
GREENPEACE: O zlato je na Slovensku veľký záujem
Banské spoločnosti k 1. júlu vydali registrované povolenia na prieskum zásob zlata v 27 oblastiach Slovenska. Ako ďalej agentúru SITA informovala hovorkyňa organizácie Greenpeace Slovensko Lucia Szabová, celková rozloha týchto území, ktoré sa nachádzajú predovšetkým na strednom a východnom Slovensku, predstavuje viac ako 890 kilometrov štvorcových. Väčšinu licencií na prieskum slovenských zásob zlata podľa jej slov dlhodobo vlastnia cez svoje dcérske spoločnosti firmy z Austrálie, Cypru, Kanady, Ruska a Veľkej Británie. Podľa riaditeľa Greenpeace Slovensko Juraj Rizman v porovnaní so začiatkom minulého roku pribudlo až šesť nových prieskumných území zameraných na zlato. Rozloha územia, kde tieto zväčša zahraničné firmy realizujú svoje prieskumné práce, sa zväčšila o viac ako 140 kilometrov štvorcových. Od roku 2007 platia v SR obmedzenia povoľovania ťažby a úpravy zlata pomocou kyanidu. Zmenu zákona sa vtedy podarilo presadiť aktivistom z Kremnice a environmentalistom z organizácie Greenpeace. Platí, že v prípade povoľovania ťažby zlata kyanidovou metódou musia dať s touto aktivitou súhlas dotknuté obce a príslušný VÚC. Ak súhlasné stanoviská nedajú, ťažba zlata kyanidovým lúhovaním sa nepovoľuje.
BRATISLAVA: Krajský súd vrátil konanie o búraní PKO
Bratislavský krajský súd vyhovel námietkam hlavného mesta a uznesením vrátil konanie v otázke búrania PKO späť na prvostupňový súd. Agentúru SITA o tom informoval hovorca primátora Bratislavy Ľubomír Andrassy. Podľa neho krajský súd procesné pochybenie okresného súdu vyhodnotil tak, že zrušil celé jeho rozhodnutie a vec vrátil na ďalšie konanie bez možnosti odvolania. Primátor Milan Ftáčnik v odvolaní proti minuloročnému decembrovému rozhodnutiu Okresného súdu Bratislava I namietal, že súd odňal samospráve právo konať pred súdom a nesprávne posúdil skutočnosti súvisiace s odstránením stavby PKO. Okresný súd Bratislava I vtedy potvrdil platnosť právnych úkonov (Zmluvy o spolupráci a Preberacieho protokolu) a ich dodatkov, ktorými sa podľa žalobcu hlavné mesto zaviazalo zabezpečiť zbúranie PKO na náklady spoločnosti. Ako uviedol Andrassy, podľa doterajších odborných stanovísk, ktoré má vedenie hlavného mesta k dispozícii, poslanci bratislavského zastupiteľstva v minulosti nedali žiadnym uznesením výslovný súhlas na búranie PKO.
VRANOV n/T: Vo firme Slotex išli zamestnanci na dovolenku bez výplat
V textilnej spoločnosti s talianskou majetkovou účasťou Slotex Fashion s.r.o. so sídlom vo Vranove nad Topľou sú od pondelka zamestnanci na dvojtýždňovej celozávodnej dovolenke. Odchádzali na ňu bez vyplatenia platov za jún a júl, od 16. júla sú v štrajkovej pohotovosti. Ak im zamestnávateľ do konca augusta nevyplatí aspoň jednu z chýbajúcich miezd, uvažujú o tvrdších krokoch. Koncom minulého týždňa s vedením firmy rokovali odborári z OZ KOVO. Člen predsedníctva OZ KOVO Jozef Balica dnes pre agentúru SITA uviedol, že výplaty vedenie firmy dlhuje zhuba 180 zamestnancom, ide predovšetkým o krajčírky, ktoré zarábajú v priemere 320 až 340  mesačne v hrubom. Štrajková pohotovosť je podľa Balicu výrazom nespokojnosti a výzvou k urýchlenému riešeniu problému vo firme. Súčasne pracovníci Slotexu žiadajú relevantné informácie od vedenia firmy, aké sú ich ďalšie pracovné perspektívy v spoločnosti.
HRIŇOVÁ: Cesty na Kriváň, Látky aj Lom nad Rimavicou opravili
Vyše 24 kilometrov zrekonštruovaných úsekov na cestách druhej triedy II/526 a II/529 medzi obcami Kriváň, Látky a Lom nad Rimavicou a mestom Hriňová slávnostne odovzdali do užívania predstavitelia Banskobystrického samosprávneho kraja (BBSK) ako investora a spoločnosti Skanska ako dodávateľa rekonštrukcie. Rekonštrukčné práce trvali zhruba rok a stáli vyše 1,844 milióna eur bez DPH, z čoho BBSK hradil z vlastných zdrojov päť percent, z Európskeho fondu regionálneho rozvoja 85 percent a zo štátneho rozpočtu 10 percent. Ako uviedol župan Vladimír Maňka, cesty sú vďaka novému, zosilnenému povrchu a opraveným krajniciam bezpečnejšie a komfortnejšie. Obnovu potrebovala najmä cesta z Hriňovej na Lom nad Rimavicou, ktorá už bola v havarijnom stave, súčasťou projektu bolo aj vybudovanie kruhovej križovatky na mieste pôvodnej križovatky tvaru Y v Hriňovej.
LEVICE: Nemocnice Levice a Topoľčany ukroja z platov sestier
Zdravotné sestry v nemocniciach Levice a Topoľčany si dlho svoje zvýšené platy neužijú. Nemocnice z nich ukroja v prospech ostatných zamestnancov nemocnice. Sestry mali platy zvýšené od 1. apríla, stanovil to tak zákon o zvýšení platov sestier a pôrodných asistentiek. Ústavný súd SR však k 31. júlu dočasne účinnosť tohto zákona pozastavil a nemocnice sa rozhodli od septembra navýšenie platov sestier prerozdeliť medzi všetkých pracovníkov. ”Sumu, ktorú dostávali v rámci navýšenia k 1. aprílu, rozdelíme medzi lekárov, sestry a všetkých ostatných zamestnancov nemocnice,“ povedala Marta Eckhardtová, riaditeľka krajskej neziskovej organizácie Nemocnice s poliklinikami, ktorá riadi nemocnice v Leviciach a v Topoľčanoch. Presné sumy zatiaľ vyčísliť nechcela, pretože tento týždeň ešte budú o zmenách rokovať s odborovými organizáciami. Eckhardtová je pripravená na to, že reakcia sestier na pripravovanú zmenu bude negatívna.
NITRA: Klienti domovov sociálnych služieb v kraji budú platiť viac
Poplatky v zariadeniach sociálnych služieb, ktoré patria Nitrianskemu samosprávnemu kraju, sa od 1. septembra menia. V priemere budú klienti platiť mesačne zhruba o 50 eur viac. Vyplýva to zo všeobecne záväzného nariadenia, ktoré schválili krajskí poslanci. Stúpne cena za stravovanie, a to v priemere na šesť eur za deň na klienta. Presná suma bude závisieť od konkrétneho zariadenia, pretože každé zariadenie sociálnych služieb má iné režijné náklady. Doteraz platili klienti 20 percent z režijných nákladov, cena vychádzala priemerne na 3,5 eura. „Myslíme si, že šesť eur zaplatiť za celodenné stravovanie nie je veľmi zaťažujúce,“ povedala vedúca odboru sociálnych vecí a zdravotníctva úradu kraja Miluša Budayová. Klienti dostávajú päť jedál denne. Dôvodom zvýšenia je podľa jej slov fakt, že hore išli aj režijné náklady na prípravu stravy – energie a mzdy zamestnancov.
ČADCA: Mesto odkúpilo späť bývalú škôlku, postaví z nej bytovku
Mesto Čadca odkúpilo späť nevyužívanú budovu bývalej škôlky a chystá sa z nej postaviť bytovku s 99 nájomnými bytmi. V roku 2004 mesto predalo škôlku na sídlisku Kýčerka za takmer 350 tisíc eur, teraz kúpilo schátranú budovu za vyše 265 tisíc eur. Stav, v akom sa budova nachádza, je katastrofálny. Budova sa stala útočiskom pre bezdomovcov, narkomanov a iných asociálov. ”Budova sa nachádza v tesnej blízkosti základnej školy a bezprostredne susedí s panelákmi na Komenského ulici a výjazdy mestskej či štátnej polície boli na dennom poriadku,“ uvádza mesto. Tvrdenie, že mesto pôjde do nútenej správy pre odkúpenie a prestavbu objektu je podľa čadčianskej radnice klamstvo a úplný nezmysel. Kúpnu cenu zaplatí Čadca v dvoch splátkach v lehotách dohodnutých v kúpnej zmluve. Výstavbu 39 jednoizbových, 50 dvojizbových a 10 trojizbových nájomných bytov by chcelo mesto financovať z úveru Štátneho fondu rozvoja bývania a nenávratnej dotácie ministerstva dopravy.
ÚMRTIE: Zomrel dirigent a pedagóg Bystrík Režucha
Vo veku 77 rokov zomrel 16. augusta slovenský dirigent a vysokoškolský pedagóg Bystrík Režucha. Informáciu agentúre SITA potvrdilo vedenie Štátnej filharmónie v Košiciach. Bystrík Režucha študoval dirigovanie na Vysokej škole muzických umení v Bratislave u profesora Ľudovíta Rajtera a následne na Hochschule für Musik v Lipsku. Pôsobil najprv ako druhý dirigent Symfonického orchestra Československého rozhlasu v Bratislave, neskôr dlhé roky ako šéfdirigent Štátnej filharmónie Košice (v rokoch 1968-1981, 1993-1995), ktorú pomáhal založiť. Bystrík Režucha si neželal verejnú smútočnú rozlúčku, preto na jeho prianie rodina nezverejnila dátum poslednej rozlúčky.
SÚDY: Róbert O. opäť tvrdí, že nemá peniaze na cestu na súd Údajný bos zločineckej skupiny Róbert O. neprišiel na dnešné pojednávanie do Pezinka. Ospravedlnil sa s tým, že nemá dostatok finančných prostriedkov, ktoré by si vyžiadala jeho účasť na súde. Už aj v minulosti na súde tvrdil, že nemá dosť peňazí na cestovanie z východného Slovenska na pojednávania do Pezinka. Hlavné pojednávanie tak Špecializovaný trestný súd opäť odročil, tentoraz na 4. októbra. Súd nemohol konať aj preto, že obžalovaný Róbert O. nedal súhlas na to, aby konal v jeho neprítomnosti. Ďalším dôvodom odročenia bola aj neúčasť viacerých obhajcov. V kauze je od roku 2007 šestnásť osôb obžalovaných z 20 skutkov. Najzávažnejšími je päť vrážd, jeden pokus o vraždu, jedno zabitie, tri ťažké ublíženia na zdraví a založenie a zosnovanie zločineckej skupiny. Róbertovi O., podľa obžaloby šéfovi skupiny, sa kladie za vinu, že jednu vraždu sám spáchal, na vykonanie jednej dal pokyn a ďalšiu vraždu zorganizoval. Najviac skutkov prokuratúra pripisuje Róbertovi N. (34 r.), ktorý je ako jediný z obžalovaných vo väzbe.
POLÍCIA: Tunel pri ukrajinských hraniciach v SR neústi
Tunel na slovensko-ukrajinskej hranici, ktorý minulý týždeň našli ukrajinské bezpečnostné sily, neústil na Slovensku. Ako informovala agentúru SITA Denisa Baloghová z policajného prezídia, zatopená šachta bola odkrytá na území Ukrajiny. Po jej vyčistení a dôkladnom preskúmaní znalcami v odbore geológie je jasné, že ústie šachty končilo približne 20 metrov od ukrajinsko-slovenskej štátnej hranice v smere medzi hraničným znakom 342 - 343, teda stavba nevyústila na území Slovenska. Vykonané previerky preukázali celkovú dĺžku šachty približne 70 metrov na ukrajinskej strane. Zo spôsobu stavby, priebehu trasy a použitých materiálov experti vyvodili záver, že stavba bola vyhotovená klasickým banským spôsobom a bola robená na amatérskej úrovni. Ďalším operatívnym preverovaním sa podľa dostupných informácií nepreukázalo použitie šachty na páchanie trestnej činnosti. Z tohto dôvodu nie je možné začať trestné stíhanie pre niektorý z trestných činov uvedených v Trestnom zákone či trestne alebo inak postihnúť konkrétnu osobu.
HUMENNÉ: Po páde z motorky zomrelo trinásťročné dievča
Tragická nehoda sa stala v nedeľu večer medzi obcami Nižná Sitnica a Košarovce v okrese Humenné. Dvadsaťročný mladík viezol na motocykli Honda CBR 1000F vyradenej z evidencie trinásťročné dievča. Na rovnom úseku zrejme neprispôsobil rýchlosť, zišiel z cesty a spadli. Dievča sa zranilo na hlave a na mieste zomrelo, vodič utrpel zranenia, z ktorých sa bude liečiť asi tri týždne. Ani jeden z nich nemal na hlave prilbu. Mladíka vyšetrovateľ obvinil z usmrtenia. Obvinený mladík si sadol na motocykel bez vodičského oprávnenia a navyše mal zakázané jazdiť.
POLÍCIA: Uplynulý týždeň deväť obetí na cestách
Uplynulý týždeň zaevidovali policajti 274 nehôd, o život prišlo päť vodičov a spolujazdcov, jeden motorkár, dvaja chodci a jeden cyklista. Pri niekoľkých nehodách vypadla z áut posádka. Ani jedna z tragédii sa nestala v Bratislavskom, Trnavskom ani Nitrianskom kraji, informovala hovorkyňa Prezídia PZ Denisa Baloghová. Od začiatku tohto roka do nedele 19. augusta je v štatistike 8 376 dopravných nehôd, teda o 987 menej ako v rovnakom období minulého roku. Tieto nehody si vyžiadali 181 obetí - zahynulo 110 vodičov a spolujazdcov, 13 motocyklistov, 38 chodcov a 20 cyklistov.
ŽILINA: Nákladný vlak zrazil 54-ročnú ženu
Tragická nehoda sa stala v nedeľu v noci na železničnej trati v katastri Čadce v miestnej časti Horelica. Nákladný vlak smerujúci do Žiliny tu zrazil 54-ročnú ženu. Ako agentúru SITA informovala žilinská policajná hovorkyňa Jana Balogová, rušňovodič zbadal ženu, ktorá prechádzala cez koľaje, pre krátku vzdialenosť už zrážke nedokázal zabrániť. Žena zomrela na mieste.
Hlavná stránkaAktuálneZ domova Obsah
nedeľa 26. mája 2013 ■ Meniny má Dušan, zajtra Iveta
Kontaktujte nás v prípade otázok alebo problémov s prezeraním našich stránok. 0.14846181869507 na začiatok stránky

References: súd 
 súd 
 súd 
 súd 
 súd 
 súd 
 súd 
 súd 
 Súd